Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: megtartott ülésén a 119/1998. (VIII. 17.) Ökh. számú határozatot hozta: Pálfa községi Önkormányzat Képviselő-testülete ... alatti lakos rendszeres szociális segélyre irányuló kérelmét elutasítja azzal, hogy helyette szeptember hónaptól
Paragraph Index: 744

1997. márciustól munkanélküli jövedelempótló támogatást állapított meg. A panaszos 1997 decemberében gyermeknevelési támogatás megállapítását kérte az önkormányzattól. Az önkormányzat a kérelemnek helyt adott, az ellátást jelenleg is folyósítják. Az országgyűlési biztos megállapította, hogy az önkormányzat a panaszos jövedelempótló támogatás megállapítására irányuló kérelmére az ügyintézési határidőt többszörösen túllépve hozott határozatot, és ezzel a jogállamiság alkotmányos elvéből eredő jogbiztonság követelményével, valamint a kérelem előterjesztéséhez és a jogorvoslathoz való joggal összefüggésben visszásságot okozott. Az állampolgári jogok országgyűlési biztosa a fentiekben megállapított alkotmányos joggal kapcsolatos visszásság orvoslására kezdeményezésében felkérte a jegyzőt, hogy hívja fel az ügyintézők figyelmét az eljárási határidők betartására. A jegyző a kezdeményezésnek eleget tett. OBH 10018/1997. Az Alkotmány 2. §-ában deklarált jogállamisággal és az 57. § (5) bekezdésében biztosított jogorvoslati joggal összefüggésben visszásságot okoz, ha az ügyfél kérelmére indult eljárásban a hatóság hoz ugyan határozatot, de közlését elmulasztja. A panaszos az állampolgári jogok országgyűlési biztosához intézett levelében sérelmezte, hogy a települési önkormányzatnál benyújtott eseti nevelési segély iránti kérelmének elutasításáról személyes érdeklődése során tájékoztatták ugyan, de az erről szóló határozatot három hónap elteltével sem kapta kézhez, így jogorvoslati jogával nem élhetett. A panaszos 1997-ben eseti nevelési segély iránti kérelmet nyújtott be a települési önkormányzat képviselő-testületéhez. A képviselő-testület a panaszos kérelmét elutasította, a testületi ülésről készült jegyzőkönyv azonban a döntés indokolását nem tartalmazta. A kérelem tárgyában hozott döntést — bár a jegyzőkönyv indokolást nem tartalmaz — nem foglalták egyedi határozatba, így a határozatnak a panaszos részére való kézbesítése annak ellenére elmaradt, hogy a panaszos a döntés meghozatalánál nem volt jelen. A döntés egyedi határozatba foglalásának elmaradása miatt a panaszos kérelme elutasításának indokáról nem szerezhetett tudomást. Az országgyűlési biztos megkeresésére az ügyet a Somogy Megyei Közigazgatási Hivatal is vizsgálta. Vizsgálata során a Közigazgatási Hivatal megállapította, hogy panaszos esete nem egyedi, a képviselő-testület a szociális kérdésekben hozott határozatait rendszeresen nem indokolja, és közlésük is elmarad. Ennek alapján a Közigazgatási Hivatal a települési önkormányzat képviselő-testületét a törvénysértő gyakorlat megszüntetésére és a jegyzővel szemben fegyelmi eljárás lefolytatására kérte fel. A Közigazgatási Hivatal felkérésének megfelelően a képviselő-testület utasította a jegyzőt, hogy a jövőben a testületi döntések egyedi határozat formájában kerüljenek kézbesítésre, de a fegyelmi eljárás lefolytatását megtagadta. A képviselő-testület azonban a Közigazgatási Hivatal eljárása ellenére a kérelem elbírálásáról hozott határozatát a panaszossal továbbra sem közölte. A határozat közlésének kötelezettsége olyan alapvető eljárási elem, ami az ügyfél alkotmányban biztosított jogorvoslati jogának érvényesülését garantálja. A jogorvoslati jog gyakorlásának feltétele ugyanis a határozat közlése, hiszen ennek hiányában a jogorvoslati jog gyakorlására biztosított eljárási határidő el sem kezdődik. Mindezek alapján az országgyűlési biztos megállapította, hogy a jogorvoslathoz való joggal összefüggésben visszásságot okozott, hogy a panaszos kérelmét elbíráló határozatot a panaszossal nem közölték. Az országgyűlési biztos ajánlásban kérte a jegyzőt, hogy pótolja a határozat kézbesítését, továbbá a jövőben tartsa be a határozatok közlésére, a kézbesítésre vonatkozó előírásokat. Az országgyűlési biztos felkérte a Somogy Megyei Közigazgatási Hivatalt, hogy ismételten folytasson le törvényességi ellenőrzést a somogyszentpáli polgármesteri hivatal kézbesítési gyakorlatára vonatkozóan. Az országgyűlési biztos ajánlásait az érintettek elfogadták. OBH 10086/1997. Az Alkotmány 2. § (1) bekezdésében deklarált jogállamiságból fakadó jogbiztonság követelményével és az Alkotmány 57. §

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes